Folketing
2000-10-31

Man kan godt undre sig over, at der trods mange års bestræbelser stadig opleves så mange problemer, når enkeltpersoner skal have kontakt med bureaukratiet. Men det er formentlig, fordi det kan være meget svært at få beslutninger og regler på dette område til at nå hele vejen ud i den kommunale verden og ind i de enkelte forvaltninger. Derfor støtter vi forsøgsprojektet om en servicetelefon og ikke mindst ideen om en elektronisk kundskabsbank. Man skal højne kompetence og viden hos myndighederne. Dog med den bemærkning, at det er ikke nok at oprette den, der skal også bruges kræfter på at informere om dens eksistens, ikke mindst over for kommunerne, for ellers er vi lige vidt. Også afsnittet om budgettet har vi et par kommentarer til. Også på dette område er samarbejdet mellem Rådet og Ministerrådet blevet meget bedre i de senere år. Budgettet afspejler i høj grad den prioritering, parlamentarikerne har givet udtryk for, og derfor er det også ret få ændringsforslag, Nordisk Råds Præsidium har stillet til budget 2001, ændringer, som i øvrigt er blevet accepteret af Ministerrådet.